અમદાવાદ: મેગાસિટી અમદાવાદમાં ચેેપી અને ઘાતક રોગ ટીબીના કેસમાં વૃદ્ધિ થઇ છે. ગત વર્ષ ર૦૧૬માં શહેરમાં ટીબીના ૮,પ૬૬ કેસ નોંધાયા હતા, જેમાં દ‌િક્ષણ ઝોનની બહેરામપુરા વોર્ડ સૌથી વધુ ૩૮૩ કેસ સાથે અવલ રહ્યો હતો. જ્યારે પશ્ચિમ ઝોનના મોટા ગણાતા નવરંગપુરા વોર્ડમાં સૌથી ઓછા પપ કેસ મળી આવ્યા હતા. ટીબીથી પ૩૪ વ્યકિતઓ મરણને શરણ થઇ છે. અમદાવાદના મોટા ભાગના વોર્ડમાં ટીબીથી સરેરાશ પ થી ૮ દર્દીનાં મોત થયાં છે, જોકે આમાં આઘાતજનક બાબત એ છે કે કોર્પોરેશન સંચાલિત શહેરની એકમાત્ર ટીબી હોસ્પિટલને બંધ કરી દેવાઇ છે. દુનિયાના ટોચના દસ ઘાતક રોગોમાં ટીબીનો પણ સમાવેશ થાય છે એ બાબત અત્રે ઉલ્લેખનીય છે.